送虞澹季然之官京師
作者：呂本中
朝代：宋

paragraphs: 車如鷄棲馬如狗，勸君莫美循牆走。
車如流水馬如龍，不如還家行御風。
以尻爲輪神爲馬，世人計出車馬下。
出門險阻道里遠，只今誰是能行者。
海陵事劇俸則薄，得公相從亦不惡。
小吏相欺官長怒，我自作煩公笑樂。
庾公故是豐年玉，道貌更自見不足。
斷崖獨立老松柏，青天何處飛鴻鵠。
汴堤六月塵自障，請公登高更南望。
馬煩車怠早歸来，且從夫子濠梁上。